**PREŠERNOV NATEČAJ 2022**

*dom kjer ne gori ogenj  
ampak sveti led  
ne more biti dom za tvoje pesmi*

*besede ki ne kažejo poti  
ampak zidove  
ne morejo biti besede tvojega jezika*

**(Vinko Möderndorfer: *Moja domovina*)**

**S pronicljivimi besedami Vinka Möderndorferja vas tudi letos vabimo, da poiščete dom za svoje pesmi, prozna ali dramska besedila, fotografska in likovna dela ter filmske in glasbene izdelke. Naj ta odsevajo vaš notranji ogenj, ki bo ogrel člane komisije petih področij – literarnega, likovnega, glasbenega, fotografskega ali filmskega.**

Svoje ustvarjanje zberite in sestavite v urejeno celoto, ki naj predstavlja kontinuiteto vašega ustvarjanja, ter oddajte v **tajništvo šole do 14. 1. 2022**. Ne pozabite upoštevati spodaj navedenih razpisnih pogojev.

**RAZPISNI POGOJI**

***Natečaj za scenarij proslave***

Dijaki, ki verjamejo, da lahko sporočijo kaj ustvarjalnega, svežega in estetsko dovršenega, naj pošljejo svojo idejo v obliki scenarija za proslavo ob slovenskem kulturnem prazniku. Vabimo posameznike ali skupine (morda tudi razrede), da se predstavijo s svojim predlogom izvedbe proslave. Scenarije oddajte profesorici Tini Mojzer do **20. decembra 2021** na el. naslov: **tina.mojzer@druga.si**.

***Literarno področje***

Prispevki naj bodo plod daljšega ustvarjanja in raznoliki. Oddate lahko besedila različnih literarnih zvrsti (pesmi, prozo in dramatiko), lahko pa se odločite samo za eno zvrst. Med svojimi literarnimi stvaritvami izberite tiste, ki predstavljajo neko celoto in lahko predstavijo vašo poetiko, metaforiko, tematiko, snov ali morda samo vaš ustvarjalni duh. Komisija ne more vrednotiti vašega ustvarjanja, če ima pred seboj le dve ali tri pesmi ali kratek spis o neki temi.

Oddani prispevek opremite s šifro, jo dešifrirajte v zaprti kuverti, ki jo dodajte v kuverto skupaj s prispevkom.

***Likovno področje***

Vse prispevke z likovnega področja (slike, kiparska dela) primerno zavarujte in prav tako opremite s šifro ter jo dešifrirajte v zaprti kuverti, ki jo prilepite na zadnjo stran izdelka.

***Glasbeno in plesno področje***

Na Prešernov natečaj lahko prijavite solistične ali skupinske avtorske vokalne, inštrumentalne, vokalno-inštrumentalne ali plesne dosežke vašega kreativnega ustvarjanja. Lahko se tudi odločite za kompozicijsko tehniko (ročna notacija ali notacija s primernim računalniškim glasbenim programom), računalniško kompozicijo, aranžiranje glasbenega dela, improvizacijo ali stilistično tehniko, klasični ali sodobni ples.

Vsaka skladba oz. vaše avtorsko delo mora biti posneto v video, midi, wav ali mp3 obliki, dolžina skladbe oz. plesa mora biti od 3 do 6 minut, predložiti je treba partituro vašega dela in obvezno sestavek v obsegu 200–300 besed, v katerem pojasnite namen nastanka vašega dela, njegovo razumevanje vsebine oz. naslova, proces izdelave (ideje, viri, notni osnutki, plesni koraki …) in rezultat oz. vaš avtorski izdelek kot celoto. Ne pozabite: zapakirano in šifrirano ovojnico oddajte s pripisom »GLA«.

***Fotografija***

Fotografije, ki jih boste oddali na natečaj, naj bodo v enem izmed navedenih formatov: 13 x 18, 30 x 40 ali 30 x 45. Posamezna kolekcija naj bo vedno v enakem formatu zaradi morebitne uporabe fotografij za kasnejšo razstavo. Manjši format ni primeren za razstavo. Digitalnega ali kakšnega drugega medija, na katerem se nahajajo posnetki, ne prilagajte v kuverto s kolekcijo. Komisija bo namreč ocenjevala samo fotografije.

Število fotografij v posamezni kolekciji naj bo od 3 do največ 10 in naj bodo ustrezno pritrjene na podlago, skupaj s podlago naj ne presegajo A3-formata oziroma zgoraj navedene največje dimenzije. Če posameznik na natečaju sodeluje z več kolekcijami, naj bo vsaka samostojna in opremljena s svojo šifro. Posamezni dijak lahko sodeluje največ s tremi različnimi kolekcijami.

Posamezna kolekcija naj bo vsebinsko zaključena. Tema fotografij, ki sodelujejo na natečaju v obliki kolekcij, ni določena. Posamezne fotografije ne bodo vključene v razpis.

Šifra mora biti razvidno označena na kuverti, v kateri se nahaja kolekcija. Podatki o avtorju so skupaj s šifro posebej priloženi v manjši kuverti.

***Filmsko področje***

*FILM/VIDEO/ANIMACIJA*

Na Prešernov natečaj lahko prijavite kratki igrani/dokumentarni/eksperimentalni film/video/animacijo. Film/video je lahko posnet z mobilnim telefonom, s fotoaparatom ali kamero. Animacija je lahko narejena v kateri koli tehniki (stop-motion, objektna, lutkovna, s plastelinom, računalniška …). Žanrskih in vsebinskih omejitev ni. Film/video/animacija naj ne presega 10 minut. Daljši izdelki žal ne bodo upoštevani.

Izdelek oddajte v formatu mp4, animacije pa v zapisu gif, avi ali swf.

Izdelku priložite tudi besedilo z naslednjimi podatki: avtorstvo, lokacija, čas snemanja/izdelave, tehnična ekipa (zvok, montaža, fotografija, kamera …). Izdelek naj spremljata tudi zelo strnjen sinopsis in zgoščena razlaga vašega dela (namen, učinek, tehnika projekta).

Predsednica komisije za Prešernov natečaj

Maja Savorgnani, prof.